KOMISIJOS SPRENDIMAS
2008 m. birželio 5 d.
dėl Bendrijos finansinės paramos, skirtos kovos su snukio ir nagų liga priemonių Jungtinėje Karalystėje 2007 m. išlaidoms atlyginti
(pranešta dokumentu Nr. C(2008) 2348)
(Tekstas autentiškas tik anglų kalba)
(2008/442/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 3 dalį ir 11 straipsnio 4 dalį,
kadangi:
(1)
2007 m. Jungtinėje Karalystėje kilo snukio ir nagų ligos protrūkių. Šios ligos atsiradimas kelia rimtą pavojų Bendrijos gyvulių populiacijai.
(2)
Siekdama užkirsti kelią ligos plitimui ir padėti ją kuo skubiau likviduoti, Bendrija turėtų finansiškai prisidėti prie reikalavimus atitinkančių valstybės narės išlaidų, patirtų taikant kovos su šia liga priemones, atlyginimo, kaip nustatyta Sprendime 90/424/EEB.
(3)
Kovos su snukio ir nagų liga priemonėms Bendrijos finansinė parama skiriama pagal taisykles, nustatytas 2005 m. vasario 28 d. Komisijos reglamente (EB) Nr. 349/2005, nustatančiame Tarybos sprendime 90/424/EEB paminėtų priemonių ir kampanijos prieš tam tikras gyvūnų ligas Bendrijos finansavimo taisykles (2).
(4)
2007 m. spalio 2 d. Jungtinė Karalystė pateikė paskutinį apytikrį išlaidų, patirtų likviduojant ligą, vertinimą.
(5)
Jungtinės Karalystės valdžios institucijos visiškai įvykdė techninius ir administracinius reikalavimus, nustatytus Sprendimo 90/424/EEB 11 straipsnio 2 dalyje ir Reglamento (EB) Nr. 349/2005 6 straipsnyje.
(6)
Bendrijos finansinė parama išmokama tik tuo atveju, jeigu planuota veikla buvo tikrai įgyvendinta, o valdžios institucijos per nustatytus terminus pateikia visą būtiną informaciją.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos finansinė parama
1. Bendrijos finansinė parama gali būti skiriama Jungtinei Karalystei išlaidoms, kurias ši valstybė narė patyrė 2007 m. taikydama Sprendimo 90/424/EEB 11 straipsnio 4 dalies a punkto i-iv papunkčiuose ir b punkte nurodytas kovos su snukio ir nagų liga priemones, atlyginti.
2. Skiriama Bendrijos finansinė parama sudaro 60 % Bendrijos finansinės paramos reikalavimus atitinkančių išlaidų, nurodytų 1 dalyje. Ji išmokama laikantis Reglamente (EB) Nr. 349/2005 nustatytų sąlygų.
2 straipsnis
Mokėjimo tvarka
Pirmoji 270 000 EUR dalis išmokama kaip Bendrijos finansinės paramos, numatytos 1 straipsnyje, dalis.
3 straipsnis
Adresatas
Šis sprendimas skirtas Jungtinei Didžiosios Britanijos ir Šiaurės Airijos Karalystei.
Priimta Briuselyje, 2008 m. birželio 5 d.